钦定古今图书集成/方舆汇编/边裔典/第042卷 > 郁夷国
## 钦定古今图书集成/方舆汇编/边裔典/第042卷 > 郁夷国

蓬莱山东有郁夷国，时有金雾。诸仙说此上常浮转
低昂，有如山上架楼室，常向明以开户牖。及雾灭歇，
户皆向北。

吴主赵夫人能于指间以采丝织锦，宫中谓之机绝。
权居昭阳宫，倦暑，乃褰紫绡之帷。夫人曰：“此不足贵
也。”权使夫人指其意思焉。答曰：“妾欲穷虑尽思，能使
下绡帷而清风自入，视外无有蔽碍。列侍者飘然自
凉，若驭风而行也。”权称善。夫人乃扸发，以神胶续之。
神胶出郁夷国，接弓弩之断弦，百断百续也。乃织为
罗縠，累月而成，裁之为幔，内外视之，飘飘如烟气轻
动，而房内自凉。时权常在军旅，每以此幔自随，以为
征幕，舒之则广纵数丈，卷之则可内于枕中，时人谓
之“丝绝。”